**Notă informativă**

**cu privire la**

**Consiliul coordonator național în domeniul învăţămîntului profesional tehnic**

Regulamentul propus spre aprobare stabilește statutul juridic, modul de organizare și funcționare a Consiliului coordonator național în domeniul învăţămîntului profesional tehnic (în continuare - Consiliu).

Consiliul se instituie de către Guvern ca organ consultativ, fără statut de personalitate juridică, în scopul creării platformei de dialog dintre sistemul de formare profesională și economia națională, care va facilita promovarea reformelor în sistemul de învăţămînt profesional tehnic raportate la cerințele și necesitățile economiei naționale. Consiliul va contribui la modernizarea şi ajustarea permanentă a conținuturilor educaționale, sporirea atractivității și asigurarea calității în pregătirea cadrelor de muncitori/tehnicieni și specialiștilor calificați în corespundere cu standardele ocupaționale și educaționale, Cadrul Național al Calificărilor din Republica Moldova și Cadrului European al Calificărilor. Totodată, prin caracterul său incluziv, Consiliul va oferi un cadru de dialog și cooperare public-privat, va spori buna guvernare, transparența și relevanța reformei învățămîntului profesional tehnic și va facilita formularea, implementarea și monitorizarea participativă a politicilor ce vizează sistemul învățămîntului profesional.

Prezentul Regulament **stabilește misiunea Consiliului,** care constă în asigurarea sinergiei dintre învățămîntul profesional, piața muncii și economia națională, fapt care va facilita promovarea, coordonarea și monitorizarea reformelor din învățămîntul profesional, a procesului de elaborare, modernizare sau anulare a actelor legislative și normative, consultarea acestora cu partenerii sociali, îmbunătăţirea imaginii şi sporirea atractivității învățământului profesional tehnic, monitorizarea și transparența procesului de modernizare si ajustare permanenta a conținuturilor educaţionale şi de asigurare a calității în pregătirea forței de munca calificate si competitive pe plan național şi internațional, precum și înaintarea propunerilor de stimulare şi consolidare a parteneriatelor publice-private în sistemul educațional profesional.

De asemenea, Consiliul va contribui la promovarea proiectelor naționale și internaționale în domeniul învăţămîntului profesional tehnic din țară cu implicarea partenerilor de dezvoltare internațională, agenților economici și autorităților publice.

**Conform atribuțiilor, Consiliul coordonator naţional în domeniul învăţămîntului profesional tehnic** va avea un rol economic, educațional și de asigurare a bunei guvernări, transparenței și relevanței politicilor de reformare a sistemului de învățămînt profesional în Republica Moldova.

Rolul economic ţine de identificarea participativă a priorităților de dezvoltare a economiei naționale și a necesităților de capacități profesionale care ar sprijini scopurile de dezvoltare economică pe termen scurt, mediu și lung, determinarea cerințelor față de piața muncii pe sectoare ale economiei naționale, formularea cerințelor față de sistemul educațional, derivate din prioritățile de dezvoltare economică, etc.

Rolul educațional tine de ajustarea sistemului de formare profesională la necesitățile economiei naționale, stabilirea priorităților în domeniul dezvoltării învățământului profesional conform necesităților naționale şi angajamentelor internaționale asumate de Republica Moldova, înaintarea recomandărilor în vederea consolidării și modernizării cadrului normativ în domeniul respectiv şi armonizării acestuia cu legislația Uniunii Europene.

Rolul Consiliului în sporirea transparenței, bunei guvernări și relevanței reformei învățămîntului profesional ține de structurarea și instituționalizarea dialogului public-privat prin incluziunea tuturor părților interesate și afectate de reformele în sectorul învăţămîntului profesional tehnic, inclusiv reprezentanții entităților guvernamentale, agenților economici și asociațiile lor și societatea civilă într-un cadru instituțional ce facilitează formularea, implementarea, monitorizarea, evaluarea și ajustarea politicilor ce vizează învăţămîntul profesional tehnic. Consiliul va facilita direct ghidarea strategică, va spori transparența și, prin implicarea directă din partea partenerilor sociali și agenților economici, va spori relevanța reformelor în sistemul educațional profesional prin participarea largă și contribuția tuturor părților interesate la modernizarea sistemului de învățămînt profesional în Republica Moldova.

**Drepturile Consiliului** îi permitformarea grupurilor de lucru și a comisiilor provizorii, cu includerea în componența lor a specialiștilor din cadrul autorităților publice centrale şi locale, instituțiilor de învăţămînt profesional, organizațiilor de profil, agenților economici etc., pentru examinarea și realizarea unor atribuții concrete din domeniul de competență; stabilirea relațiilor de colaborare cu instituții şi organizații internaționali care activează în domeniul învățământului profesional și promovarea acestuia în aspect internațional; solicitarea de informații relevante domeniului de la anumite instituții.

De asemenea, Regulamentul stabilește modalitatea de activitate a Consiliului, care este condus și prezidat de Președintele Consiliului, iar în absența președintelui, funcțiile acestuia sînt exercitate de către vice-președinte.

Consiliul dispune de un secretariat, asigurat de Ministerul Educației (Ministerul Economiei), care coordonează și analizează fluxul de informații în perioada dintre ședințele Consiliului, execută funcții de secretariat și organizează ședințele trimestriale și ad-hoc ale Consiliului.

Proiectul cu privire la Consiliul coordonator național în domeniul învăţămîntului profesional tehnic au fost avizat pozitiv de către Ministerul Justiției, [Centrul Național Anticorupție](http://www.cna.md/), Ministerul Economiei ș.a.

Se propune spre aprobare prezentul Regulament, care este parte componentă a proiectului Hotărîrii Guvernului cu privire la instituirea Consiliului coordonator naţional în domeniul învăţămîntului profesional tehnic.

**Ministru,**

**Maia SANDU**

S. Gîncu 022 23 33 51